理學
作者：衛宗武
朝代：宋

paragraphs: 寥寥二千載，道統幾欲墜。
濂洛暨關中，浚源接洙泗。
乾淳諸大儒，流派何以異。
無極而太極，性命發其秘。
先天而後天，理數稽其至。
四書共羣籍，精微窮奧義。
五常與異端，辨析無遺旨。
謂教以漸進，謂功可直遂。
爲說雖殊科，其歸同一揆。
踐修本誠敬，講貫非口耳。
要在絕己私，渾然循天理。
啟鑰以抽關，發蒙而警聵。
後進有所宗，絕學得所繼。
作者蔑以加，百世或可俟。